ดิฉันเพิ่งคลอดลูก ได้26 วันแต่น้ำคาวปลายังไม่หมดแล้วมีเพศสัมพันธ์กับสามี แล้วก็เจ็บท้องน้อย ด้านซ้าย คะ ไม่ได้ป้องกันด้วยจะมีโอกาสท้องไหมคะ?
สวัสดีค่ะ โดยปกติหลังคลอดลูกควรงดการมีเพศสัมพันธ์หลังคลอดประมาณ 4-6 สัปดาห์ เพื่อให้แผลตรงฝีเย็บและช่องคลอดหายสนิท ปากมดลูกปิดดี และน้ำคาวปลาหมดเพื่อป้องกันความเสี่ยงต่อการเกิดแผลแยก แผลติดเชื้อ และมดลูกอักเสบติดเชื้อ ซึ่งโดยส่วนใหญ่เป็นระยะเวลาแพทย์จะนัดไปตรวจหลังคลอดเพื่อดูแผลและให้คำแนะนำต่างๆ ค่ะ ดังนั้น หากน้ำคาวปลายังไม่หมด และมีอาการเจ็บท้องน้อยขณะมีเพศสัมพันธ์ดังกล่าว จึงควรงดการมีเพศสัมพันธ์ไปก่อนจนกว่าน้ำคาวปลาจะหมดหากหลังคลอดไม่ได้ให้นมลูก ระยะเวลาที่จะเกิดการตกไข่และมีโอกาสตั้งครรภ์ต่อได้คือประมาณ 4-6 สัปดาห์ แต่หากได้ให้นมลูกอย่างสม่ำเสมอ การตกไข่และโอกาสที่จะตั้งครรภ์จะนานกว่านี้ ขึ้นกับระยะเวลาที่ให้นมลูกด้วยว่านานเท่าใด โดยส่วนใหญ่จะนานกว่า 20 สัปดาห์ บางรายอาจนานเป็นปีดังนั้นหากได้ให้นมลูกอย่างสม่ำเสมอ การมีเพศสัมพันธ์หลังคลอดที่ 26 นั้น โอกาสที่จะตั้งครรภ์ถือว่าน้อย อย่างไรก็ตามควรหาเวลาไปตรวจหลังคลอด เพื่อเริ่มการคุมกำเนิดค่ะ